**A szentévben elnyerhető teljes búcsú elnyerésének helyszínei a Váci Egyházmegyében**

[**HAZAI**](https://www.magyarkurir.hu/hazai) – 2024. december 23., hétfő | 9:01



 1

**A Váci Egyházmegye, ahogyan az egész Katolikus Egyház, „A remény zarándokai” mottóval meghirdetett szentévre készül. A Szentatya rendelkezésének megfelelően 2025-ös szentévben teljes búcsú nyerhető, melynek feltételei alább olvashatóak.**

*A 2025-ös szentév egyházmegyei szintű megnyitása 2024. december 29-én, Szent Család vasárnapján lesz. Vácott a stációs szertartás a Szent Kereszt ferences templomban (Barátok temploma) kezdődik 9:30 órakor, majd folytatólagosan a székesegyházban kerül sor a szertartás második részére.*

**A búcsú elnyerésének helyszínei a Váci Egyházmegyében:**

A **váci Nagyboldogasszony-székesegyház** és az úgynevezett „kisebb bazilikák” (basilica minor): a **márianosztrai Magyarok Nagyasszonya-bazilika**, a**máriabesnyői Nagyboldogasszony-bazilika** és a **mátraverebély-szentkúti Nagyboldogasszony-bazilika**.

A jubileumi búcsút elnyerhetik azok, akik valóban megbánták bűneiket, de súlyos okból nem tudnak részt venni a különböző ünnepi alkalmakon, zarándoklatokon és kegyes látogatásokon: különösen a klauzúrában élők, továbbá az idősek, betegek, fogvatartottak és a szolgálatukat elhagyni képtelen betegápolók. A jubileumi búcsút ugyanazon feltételek mellett nyerhetik el, ha a személyesen részt vevő hívekkel lélekben egyesülve – különösen, ha telekommunikációs eszközökön a pápa vagy a megyéspüspök szavait hallgatva – otthonukban elmondják az előírt imákat és felajánlják szenvedéseiket vagy életük nehézségeit.

**A jubileumi búcsút az alábbi esetekben lehet még elnyerni:**

– Áhítatos lélekkel részt vesznek népmissziókon, lelkigyakorlatokon vagy a Szentatya szándéka szerinti a II. Vatikáni Zsinatról vagy a Katolikus Egyház Katekizmusáról szóló, templomban vagy más alkalmas helyen tartott továbbképzésen.

– A szokásos feltételek mellett megfelelő ideig meglátogatják a rászoruló vagy nehéz helyzetben lévő testvéreket (betegeket, fogvatartottakat, magányos időseket, fogyatékkal élőket stb.). Ezek a látogatások minden egyes nap megismételhetőek, s minden egyes alkalommal teljes búcsú nyerhető.

– A szokásos feltételek mellett bármely napon tartózkodnak a hiábavaló figyelemeltereléstől (például közösségi média mellőzésével) vagy fogyasztástól (például böjtöléssel) vagy alamizsnálkodással.

**A teljes búcsú elnyerésének általános feltételei:**

– Minden esetben alapfeltétel a búcsú elnyerésének vágya és a szentgyónás és a szentáldozás aznap (bizonyos időn belül).

– A szív megtérése, hogy Isten első helyre kerüljön életünkben, mentesek legyünk még a bocsánatos bűnökhöz (bármilyen hibához) való szándékos ragaszkodástól is.

– Ima a pápa szándékára, hogy ezzel is megéljük az Egyházzal való egységünket (egy Hiszekegy, egy Miatyánk, egy Üdvözlégy).

**Forrás és fotó:**[**Váci Egyházmegye**](https://vaciegyhazmegye.hu/hirek/6662/A-SZENTEVBEN-ELNYERHETO-TELJES-BUCSUKROL.html?fbclid=IwZXh0bgNhZW0CMTAAAR3Tm4na7BFPwU-98LRu92DfkNor2-mVv9yzGv4mpbJ22f7VLSjiR1BeWdk_aem_bdX8lqnlC_wISs8S98DMHg)